## Agricultura destina més de dos milions d’euros a la promoció del vi

*** L’objectiu principal d’esta línia d’ajudes és donar suport a la labor de cellers, cooperatives i figures de qualitat dedicades al vi
* La Llei d’acompanyament dels pressupostos 2025 reduirà les taxes públiques pels servicis analítics en els laboratoris de la Generalitat
* La Conselleria prepara un pla estratègic del vi, consensuat amb el sector, per a definir mesures que reforcen i protegisquen la vinya valenciana**

El conseller d’Agricultura, Aigua, Ramaderia i Pesca, Miguel Barrachina, ha anunciat una inversió de 2.009.648,70 euros “destinada a donar suport a la promoció del vi de la Comunitat Valenciana en mercats internacionals”.

El conseller ha fet estes declaracions durant la reunió que ha mantingut amb representants del sector vitivinícola, que ha tingut lloc en l’Estació de Viticultura i Enologia de Requena.

Segons ha explicat el conseller, esta ajuda “està dirigida especialment a cellers, cooperatives i figures de qualitat vitivinícoles”.

A més, Miguel Barrachina ha recordat que la Llei d’acompanyament als pressupostos de 2025 inclou “una mesura especialment beneficiosa per al sector vitivinícola, ja que preveu una reducció considerable de les taxes públiques per servicis analítics en els laboratoris de la Generalitat”.

El conseller ha explicat que esta rebaixa “facilitarà a cellers i elaboradors l’accés a anàlisis tècniques i de laboratori necessàries per a garantir la qualitat del vi, agilitzar certificacions i complir les exigències dels mercats”.

“Amb esta mesura, la Generalitat busca donar suport a la competitivitat del sector i alleugerir la càrrega econòmica que suposen estos tràmits en un moment clau per a la seua recuperació i expansió”, ha afegit el conseller.

**Sector vitivinícola en la Comunitat Valenciana**

“La vinya representa molt més que un cultiu en la Comunitat Valenciana, és un pilar estratègic de la nostra economia rural, sustentat per generacions de viticultors, cooperatives i cellers que han sabut consolidar un model d’economia social dinàmic i amb gran capacitat competitiva. Per això, resulta imprescindible que compte amb el suport decidit de les institucions públiques per a afrontar els desafiaments actuals i continuar generant valor en el territori”, ha afirmat el conseller Miguel Barrachina.

Durant la seua intervenció, Barrachina ha subratllat que la situació que travessa el sector requerix una “reflexió conjunta i una actitud proactiva per part de tots els actors implicats; per això, treballarem braç a braç per a construir un pla estratègic del vi amb visió de mitjà i llarg termini”.

“Ja disposem d’un document base que servirà de punt de partida per a l’elaboració d’este pla estratègic, que aspira a donar resposta als reptes de rendibilitat, comercialització, sostenibilitat i innovació del sector”, ha remarcat el conseller.

**Doble castic al sector**

Finalment, el conseller ha destacat “el doble castic del Govern de Pedro Sánchez al sector vitivinícola; primer, per haver-los exclòs de les ajudes del fons de reserva rebut des de la Unió Europea, i que, malgrat les peticions reiterades de la Conselleria d’Agricultura, s’ha decidit excloure la vinya; i segon, per la pretensió de reduir la possibilitat de promoció i publicitat del vi malgrat que tothom sap que el consum responsable d’este forma part de la nostra saludable dieta mediterrània”.

Fecha: 17/04/2025